„Šok į tėvų klumpes“

2019-06-14

Ir šiais mokslo metais **Vilniaus Žvėryno gimnazija** prisijungė prie iniciatyvos ir dalyvavo atvirų durų dienoje tėvų darbovietėse „Šok į tėvų klumpes“.

Džiugu, kad sulaukėme pasiūlymų iš kai kurių klasių mokinių tėvelių apsilankyti jų darbovietėse. Dviejų klasių vadovai informavo, kad dėl karščio bangos ir pamokų trumpinimo buvo sudėtinga suderinti vizito laikus su organizacijomis ir susitikimai nukelti į kitus mokslo metus.

**6b** klasės mokiniai nudardėjo į UAB Swedbank finansų laboratoriją. Šeštokus pakvietė Rusnė mama – Agnė Karaliūnienė. Susitikimo metu bendraklasės mama papasakojo apie finansų analitiko ir ekonomisto profesiją.

**8a** klasės mokinės Vaivos Kaštelionytės tėtis, dirbantis Moller Auto Vilnius Volkswagen centre, supažindino apie centre vykdomą automobilių pardavimą ir aptarnavimą bei dirbančius įvairių sričių specialistus. Giedrius Kaštelionis yra šios įmonės Atsarginių dalių skyriaus vadovas.

**IIe** gimnazijos klasės mokinės Barboros tėtis, inžinierius A. Bikulčius (dirbęs šiame projekte) pakvietė dešimtokus į Vilniaus universiteto bibliotekos mokslinės komunikacijos ir informacijos centrą. Bibliotekos direktorė supažindino su technologinėm naujovėm bibliotekoje, Retų spaudinių sk. darbuotojų veikla, Rankraščių skyriaus darbuotojų pareigybėmis, vartotojų aptarnavimo skyriumi, informacinių paslaugų skyriaus specialistais bei komunikacijos ir informacijos skyriaus atstovu.

Ši patirtis naudinga būsimiems studentams (biblioteka dirba visą parą), taip pat būsimiems architektams, nes pastatas gavęs ne vieną apdovanojimą, bei būsimiems inžinieriams dėl įdiegtų technologijų, ypač besidomintiems civilinės saugos inžinerija.

**7b** klasės mokiniai buvo susitikę su marketingo specialiste, pardavimų ir rinkodaros vadove Alma Baubliene (Urtės Andriukaitytės mama). Specialistė įdomiai papasakojo apie savo darbo specifiką, akcentavo, kad tenka nuolat važinėti pas užsakovus ir derinti užsakymus su jais. Ji pabrėžė, kad mokykloje yra svarbu mokytis visus dalykus, nes rinkodaroje viskas reikalinga: ir matematika, ir dailė, ir lietuvių kalba, ir technologijos, ir visos užsienio kalbos, ir geografija... Išsamiai paaiškino, kodėl išvardinti mokomieji dalykai reikalingi būtent šioje profesijoje.  
Mokiniai sužinojo, kad rinkodaros specialisto profesija atsirado prieš 30 metų, kad marketingo specialistui reikia mokėti dirbti ir meniškai, ir kūrybiškai, reikia būti labai išprususiam, turėti labai daug įvairių gebėjimų ir žinių, kaip svarbu mokėti planuoti savo laiką, improvizuoti, kad prekė turi atrodyti estetiškai, kad ją nupirktų, nes rinka yra labai didelė, o pirkėjas prie vitrinų praleidžia tik apie 2 sekundes...

**5a** klasės Martyno tėtis A. Šitkauskas – gydytojas neurochirurgas. Jis dirba Santaros ir Baltijos Amerikos klinikose. Bendraklasiai tarė nuoširdų ačiū šiam gydytojui, kad jis atskleidė paslaptį, kas renkasi mediko kelią. Jis teigia, kad žmonės, nesusiję su šia profesija, dažnai mano, kad vienas didžiausių sunkumų, kurį turi įveikti būsimieji medikai, – kraujo, lavonų ir betarpiško darbo su žmonių kūnais baimė. Iš tiesų didžiausi iššūkiai esą kur kas sudėtingesni – studijų metais tai labai dideli krūviai, būsimos atsakomybės už žmonių gyvybę ir sveikatą suvokimas ir pasiruošimas jai.

**5b** klasės mokiniai džiūgavo, kad važiuos į MRU ir dar turės praktinį užsiėmimą kriminalistikos laboratorijoje, kur susipažins su kriminalisto profesijos subtilybėmis. Į šią aukštojo mokslo įstaigą penktokus pakvietė Smiltės mama Gintarė Brakauskienė, dirbanti teisės fakulteto dekanate pedagoge vadybininke.

**6a** klasės mokiniams buvo suteikta išskirtinė galimybė apsilankyti Medicinos ir diagnostikos centre (Grybo g. 32 A). Jokūbo tėtis gydytojas neurologas J. Fišas supažindino mokinius su centre dirbančiais įvairių sričių medikais.

Tariame nuoširdų ačiū mūsų gimnazijos mokinių tėveliams!

Informaciją surinko ir parengė Vilniaus Žvėryno gimnazijos ugdymo karjerai konsultantė L. Jankauskienė